钦定古今图书集成/明伦汇编/氏族典/第211卷 > 《廖用贤尚友录》 > 毛玠
## 钦定古今图书集成/明伦汇编/氏族典/第211卷 > 《廖用贤尚友录》 > 毛玠

按《魏志毛玠传》：“玠字孝先，陈留平丘人也。少为县吏，
以清公称。将避乱荆州，未至，闻刘表政令不明，遂住
鲁阳。太祖临兖州，辟为治中从事，转幕府功曹。太祖
为司空丞相，玠尝为东曹掾，与崔琰并典选举。其所
举用，皆清正之士。玠居显位，常布衣蔬食，抚育孤兄
子甚笃，赏赐以振施贫族，家无所馀。迁右军师。魏国”
初建，为尚书仆射，复典选举。时太子未定，而临菑侯
植有宠。玠密谏曰：“近者袁绍以嫡庶不分，覆宗灭国，
废立大事，非所宜闻。”后群僚会，玠起更衣，太祖目指
曰：“此古所谓国之司直，我之周昌也。”崔琰既死，玠内
不悦。后有白玠者，出见黥面反者，其妻子没为官奴
婢。玠言曰：“使天不雨者，盖此也。”太祖大怒，收付狱。桓
阶、和洽进言救玠，玠遂免黜，卒于家。